  Майя Бывальцева Ижысь техникая кун университетын егит программистъёслэн бадӟым ӵошатсконъёссы ортчозы. Удмуртиысь техникая вузэн Москваысь кун университетэн ӵош радъям творчествоя вожвылъяськон 12 куарусёнэ кутскоз но кык арня пала кыстӥськоз. 20-тӥ визьбур ӵошатсконъёсы Калининградысен Владивостокозь но Архангельскысен Владикавказозь вылӥ дышетсконниосысь студентъёсты возьмало, верамын ИжГТУ-ысьпресс-службалэн ивортоназ. Программированиея ӵошатсконъёс командаосты студентъёслэн дунне чемпионатсылы дасян вылысь радъясько, инъетэз луо Петрозаводскысь кун университетын гужем пумын ортчем сборъёс. «Кӧня ке ар талэсь азьло валамон луиз, вань мылкыд карись командаос Петрозаводскысь кун университетэ тренировочной сборъёсы мыныны уз быгатэ шуыса, со радъясьёслэн луонлыкъёсынызы герӟаськемын. Соин ик сыӵе ӵектон кылдӥз — со задачаосын бичет вылын ик эшшо одӥг сборъёсты ортчытыны — „Петрозаводсклэн синучконэз“. Соосты Ижкарын радъян пумысен нырысь ик ваньзы тулкымъясько вал. Но ИжГТУ-ын ортчытэм нырысетӥосыз ик сборъёс возьматӥзы, кичӧлтонлы кулэяськон вань, нош сое быдэстон умой радъямын шуыса», — валэктӥз «Программное обеспечение» кафедраысь профессор, ИжГТУ-ысь олимпи резерве программистъёсты дасянъя центрлэн кивалтӥсез Владимир Тарасов. Ужанрадлыкын — шудон туръёс, задачаосты сэрттон-пертчон, тодосчиослэн но олимпи движенилэн ыстэм муртъёсызлэн лекциоссы, спонсоръёсын пумиськонъёс, лулчеберетъя программа. Программированиея ӵошатсконъёс ИжГТУ-ын2008-тӥ арысен ортчытъясько, пусъемын пресс-релизын. Араз кык пол — сӥзьыл но тулыс — Ижысь техникая кун университет программистъёслэсь командаоссэс люка. Очной амалэн вожвылъяськонын «Петрозаводсклэн синучконэз» нимам тренировочной турнирын вормисьёсты но призёръёсты быръё. Кӧня ке ар ӵоже ни ӵошатсконъёсы Ижкарысь дышетскисьёслэн командаоссы но пырисько. Ӵемысьгес со 29, 30 но 41 номеро лицейёслэн ыстэм муртъёссы. Студентъёсын одӥг радын вожвылъяськыса, соос умой быгатонлыкъёссэс возьмато, кубоклэн номинациосаз призёръёс но луыло. Тегъёс: Дышетон ИжГТУ Ижкар Удмуртия  